  Виталий Пронин «Айкайёс» но китайёс эшъяськизы.Эктонъя но кырӟанъя «Айкай» театр Европаысь троссэ кунъёсты котыртӥз ни, нош шундыӝужан палась Китае вуиз нырысьсэ. 19-тӥ-21-тӥ толшоре со пыриськиз Ухань карын ортчем китайёслэн Выль арзылы сӥзем бадӟым гала-концертэ.Китайын нунал вош-тӥське но тулыс пала кыстӥськыны кутске 28-тӥ толшоре уйин. Но калык выль арзэс 1 нунал гинэ уг, 2 арня пала сӥлы каре. Озьы Ухань карын ортчем шулдыръяськонъёсы «Айкай» театр но пыриськиз.- Милемлы, ӧтем куноослы, оскемын вал концертэз йылпумъяны, со калыклы кузьым кадь луиз, - верало артистъёс. - Ми сяна, отын кырӟазы-эктӥзы Киргизиысь, Казахстанысь, Малайзиысь но мукет кунъёсысь артистъёс. Тросэз - Быдӟым буртчин сюрес ортчон интыосысь.Ухань интыяськемын Китайлэн шораз, со тужгес бадӟым каръёс пӧлы пыре, отын огазеясько кык бадӟым шуръёс Янцзы но Ханьцзян. Кызьы верало «Айкай» театрысь артистъёс, Китайын улон Европаынлэсь туж пӧртэм луэ. Странаын сяськая коммунизм, котыр горд буёл, ужрадъёссы сӥё-дано ортчо, трос калыкен. Китайысь калык яратэ ӟуч кырӟанъёсты. Отысь шӧдыны луэ, макем матысь кусыпъёссы вал  Совето Союзлэн но Китайлэн.- Туж мыло-кыдо милемыз пумитазы 50-60 аресъем адямиос, «Катюшаез» ӟуч кылын кырӟало, - верало артистъёс Ольга Бимакова но Лариса Петрова. - Китайысь калык сыӵе но ӟуч кырӟанъёсты тодэ на, кудъёсыз али дорамы но шер чузъясько ни.Китайын ярато нёжъяса кырӟамез, векчи куараез, тросэз гуръёссы, пе, укшало бигер удмурт кырӟанъёслы.- Кылэз ум валаське бере, Китайысь коллективъёсын вераськонмы кырӟан пыр ортчиз, - азинтэ Лариса Петрова. - Ӝӧк сьӧрын пукыкумы, батл лэсьтӥм. Ми асьме гурмес лэзиськом, соос асьсэлэсьсэ, милямезлы кельшисьсэ, кырӟало. Сцена вылысен возьматӥзы, кызьы азьвыл гыро-кизё вал. Кык командаос куспазы ушъясько: ми тазьы быгатӥськом, ми озьы быгатӥськом. Асьме «Ми таримес кизимы» шудон кадь ик.Мукет нуналаз «Айкай» театрысь артистъёс кырӟаны-эктыны потӥзы Фонарьёслы сӥзем парке - огшоры калык доры матэгес. Уго Выль ар концерт бадӟым адямиослы ортчытэмын вал. Сое меӵак эфирын телевизор пыр быдэс страна учкиз ке но, артистъёсты ас синмын адӟем потэ ук. Калык инструментъёслэсь куараоссэс кылыса, адямиос, пе, соку ик парке кыстӥськизы, телефонъёссэс поттӥзы, артистъёсты фотое пуктылӥзы - вотэс пыр «Айкай» быдэс Китайлы тодмо луиз, дыр. Уго отын пересез но, пиналэз но ялан телефоназы, планшетазы. Артистъёс калыкен удмурт шудонъёсын шудӥллям, эктӥллям. Пиналъёс, пе, уг чидало, лыкто артистъёс доры но дӥсьсэс кутыло, юасько. Вераськы вылэм, но кылэз ум тодӥське, шуо артистъёс.Удмурт артистъёсты китайёс Уханен тодматӥзы, Янцзы шур дуре нуллӥзы. Аспӧртэм сюдӥзы но.- Сиёнзы туж курыт. Милемыз жаляса, перецсэс ӧжытгес пызьназы ке но, ныр доры спичка понысалмы ке, кенжысал, дыр, - верало Виктор Никонов но Павел Камашев. - Китай пельнянен сюдӥзы, сое цзяо-дзы нимало. Тусыз грузинъёслэн хинкализы выллем, но шӧмыз асьмелэн кадь.- Ялан чай юо, кезьыт ву ум юиське, пе, пичи термосэн ветло. Милемлы но сьӧрамы котькудмылы зэмос китай чай лэзизы. Эшшо пичи бодыосын сиськыны тунсыко потӥз, ум быгатӥське ке но, - ватсало мукет артистъёс.Китайёс, пе, одно ик пумиськом ай шуыса, кылизы. Кусып тупатэмын бере, озьыен эшъяськон азинскоз. Табере удмурт улон-вылонэн, культураен тодматыны черод.Мария Векшина Теги: дуннеын удмурткультура  